作者:溫庭筠
標題:過孔北海墓二十韻
內容:撫事如神遇，臨風獨涕零。墓平春草綠，碑折古苔青。珪玉埋英氣，山河孕炳靈。發言驚辨囿，撝翰動文星。蘊策期幹世，持權欲反經。激揚思壯志，流落歎頹齡。惡木人皆息，貪泉我獨醒。輪轅無匠石，刀幾有庖丁。碌碌迷藏器，規規守挈瓶。憤容淩鼎鑊，公議動朝廷。故國將辭寵，危邦竟緩刑。鈍工磨白璧，凡石礪青萍。揭日昭東夏，摶風滯北溟。後塵遵軌轍，前席詠儀型。木秀當憂悴，弦傷不底寧。矜誇遭斥鷃，光彩困飛螢。白羽留談柄，清風襲德馨。鸞凰嬰雪刃，狼虎犯雲屏。蘭蕙荒遺址，榛蕪蔽舊坰。鐶轅近沂水，何事戀明庭。